เอสจีเอแอร์ไลน์

**เอสจีเอแอร์ไลน์** (SGA Airlines ย่อมาจาก Siam General Aviation) เป็นสายการบินที่เดิมเปิดให้บริการในนาม **นกมินิ** โดยความร่วมมือกับนกแอร์ มีศูนย์กลางการบินอยู่ที่ ท่าอากาศยานดอนเมือง และ ท่าอากาศยานเชียงใหม่ ทั้งนี้ สายการบิน นกมินิ ยังเปิดบริการซ่อมอากาศยานขนาดเล็กของค่ายเซสน่า ด้วยที่ท่าอากาศยานดอนเมือง

สายการบิน นกมินิ (เอสจีเอแอร์ไลน์) เป็นสายการบินขนาดเล็กที่ให้บริการเชื่อมต่อและส่งผู้โดยสารเข้าสู่เมืองขนาดเล็ก ที่มีปริมาณผู้โดยสารไม่มาก หรือเรียกว่าเส้นทางการบินที่มีปริมาณความหนาแน่นผู้โดยสารต่ำ เมืองขนาดเล็กที่สวยงามเหล่านี้คือเมืองที่สายการบินขนาดใหญ่ไม่สามารถดำเนินการการบินได้ ด้วยเหตุผลของจำนวนผู้โดยสารหรือเหตุผลทางด้านเทคนิคการบิน อาทิ สนามบินมีขนาดเล็กเกินไป หรือไม่มีอุปกรณ์นำร่องสำหรับเครื่องบินขนาดใหญ่
สายการบิน นกมินิ จึงได้เข้ามาเพื่อให้บริการการบินแก่เมืองขนาดเล็กที่มีศักยภาพเหล่านี้ถือเป็นอีกทางเลือกหนึ่ง นอกเหนือจากการเดินทางด้วยรถยนต์ซึ่งใช้เวลานานพอสมควร 

เอสจีเอถอนความร่วมมือกับนกแอร์เมื่อวันที่ 30 มีนาคม 2557 โดยนกแอร์นำเส้นทางบางส่วนของเอสจีเอไปดำเนินการเอง และเอสจีเอเคยอยู่ระหว่างการเจรจาขอซื้อกิจการโดยไทยแอร์เอเชีย อย่างไรก็ตามในที่สุดเอสจีเอแอร์ไลน์ก็ได้ยุติการบินลง

## บริษัท สยาม เจนเนอรัล เอวิเอชั่น จำกัด

บริษัท สยาม เจนเนอรัล เอวิเอชั่น จำกัด (Siam General Aviation Co., Ltd.)  ผู้ประกอบการสายการบินในนาม "*สายการบิน นกมินิ*'"  เดิมชื่อ บริษัท สยาม จีเอ จำกัด (Siam GA Co., Ltd.) ก่อตั้งขึ้นเมื่อวันที่ 6 เดือนกุมภาพันธ์ พ.ศ. 2544 โดย เจน ชาญณรงค์ เพื่อให้บริการขนส่งทางอากาศ

**พันธกิจ**
นกมินิมุ่งมั่นสร้างสายการบินระดับภูมิภาคภายใต้การเป็นพันธมิตรกับนกแอร์ 
ที่ให้บริการด้วยความเป็นมิตร 
ปลอดภัย เชื่อถือได้ สะดวก 
โดยเห็นความสำคัญของบุคลากร และปรับปรุงกระบวนการทำงานอย่างต่อเนื่อง

### ความเป็นมาของบริษัท
**กุมภาพันธ์ 2544** : 
จัดตั้งบริษัทขึ้นเพื่อให้บริการขนส่งทางอากาศ ด้วยคุณภาพระดับสากลด้วยเครื่องบินขนาดเล็ก 

**กุมภาพันธ์ 2545** : 
บริษัทได้รับการส่งเสริมจากสำนักงานคณะกรรมการส่งเสริมการลงทุน (BOI) 

**กรกฎาคม 2545** : 
บริษัทได้รับใบอนุญาตให้ประกอบกิจการสายการบิน แบบไม่ประจำ จากกรมการขนส่งทางอากาศ (Airline Operation Certificate). 

**พฤษภาคม 2546** : 
บริษัทได้รับการรับรองมาตรฐานให้เป็นตัวแทนศูนย์ซ่อมอากาศยานของบริษัท เซสน่า แอร์คราฟท์ จำกัด ประจำประเทศไทย และภูมิภาคเอเซียตะวันออกเฉียงใต้ (บริษัท เซสน่า แอร์คราฟท์ จำกัด สหรัฐอเมริกา เป็นผู้ผลิตเครื่องบินที่จำนวนเครื่องบินมากที่สุดในโลก ดูข้อมูลเพิ่มเติมได้ที่ www.cessna.com) 

**สิงหาคม 2547** : 
บริษัทได้รับการรับรองมาตรฐาน ISO 9001:2000 

**พฤศจิกายน 2547** : 
บริษัทเริ่มเปิดเส้นทางการบินกรุงเทพ-หัวหิน ด้วยเที่ยวบินประจำ 

**มีนาคม 2548** : 
บริษัทเริ่มให้บริการจองตั๋วแบบออนไลน์

**มีนาคม 2549** : 
บริษัทได้รับใบอนุญาตให้ประกอบกิจการสายการบิน แบบประจำ จากกรมการขนส่งทางอากาศ (Airline Operation Certificate)

**ปีพุทธศักราช 2550** : 
บริษัทเริ่มเปิดเส้นทางการบินสู่เมืองขนาดเล็กในภาคเหนือ
*     กุมภาพันธ์ : เริ่มให้บริการบินเส้นทางบินเชียงใหม่-ปาย, เชียงใหม่-แพร่
*     มีนาคม : เริ่ม Code share และ Co-brand กับสายการบินนกแอร์
*     เมษายน : เริ่มให้บริการบินเส้นทางบินเชียงใหม่-เชียงราย
*     ตุลาคม : เริ่มให้บริการบินเส้นทางบินเชียงใหม่-แม่ฮ่องสอน

**กันยายน 2551** :
บริษัทเพิ่มทุนจดทะเบียนเป็น 200 ล้านบาท

**ธันวาคม 2552** :
เริ่มให้บริการบินเส้นทางบินเชียงใหม่-น่าน

**ปีพุทธศักราช 2553** :
*     มกราคม : เริ่มให้บริการบินเส้นทางบินเชียงใหม่-อุดรธานี โดยเครื่องบินประเภท SAAB 340
*     กุมภาพันธ์ :  เริ่มให้บริการบินเส้นทางบินเชียงใหม่-ขอนแก่น
*     พฤศจิกายน : อัพเกรดใบรับรองมาตรฐานเป็น ISO 9001:2008

**ปีพุทธศักราช 2554** :
*     กุมภาพันธ์ : ฉลองครบรอบ 10 ปีของการก่อตั้งบริษัทฯ
*     กุมภาพันธ์ : อัพเกรดประเภทของเครื่องบินเป็น SAAB 340B Plus [HS-GBC, HS-GBD]
*     มีนาคม : เริ่มโครงการเช่าเหมาลำโดยสายการบินนกแอร์
*     ตุลาคม : บริษัทฯ ได้เพิ่มเครื่องบินลำที่ 3 เข้าสู่ฝูงบิน [HS-GBE]

**ปีพุทธศักราช 2555** :
*     พฤษภาคม : บริษัทฯ ได้เพิ่มเครื่องบินลำที่ 4 เข้าสู่ฝูงบิน [HS-GBF]
*     ตุลาคม : บริษัทฯ ได้เพิ่มเครื่องบินลำที่ 5 เข้าสู่ฝูงบิน [HS-GBG]

**ปีพุทธศักราช 2556** :
*     เมษายน :  บริษัทฯ ได้เพิ่มเครื่องบินลำที่ 6 เข้าสู่ฝูงบิน [HS-GBH]
*     กันยายน :  เริ่มให้บริการบินเส้นทางบินต่างประเทศ เส้นทางแรก แม่สอด-มะละแหม่ง (ประเทศพม่า)
*     ตุลาคม :  เริ่มให้บริการบินเส้นทางบินต่างประเทศ แม่สอด-ย่างกุ้ง (ประเทศพม่า)

## โลโก้ของสายการบิน
สายการบินนกมินิ ใช้สัญลักษณ์ตัวหนังสือสีเหลืองที่เหมือนกับการวาดด้วยพู่กัน เป็นคำว่า nok ซึ่งเป็นรูปแบบเดียวกันกับ nok ของนกแอร์ และตัวหน้งสือสีเทาคำว่า mini เป็นรูปแบบตรงๆ ขนาดเล็กกว่าอยู่ข้างใต้ 

ก่อนที่จะเปลี่ยนมาใช้โลโก้นี้ สายการบิน นกมินิ เคยใช้โลโก้ที่เป็น อักษรภาษาอังกฤษ SGA Airlines สีดำตัวใหญ่ และมีอักษร Nok Air's Alliance สีเหลืองแต่ตัวเล็กกว่าอยู่ข้างล่าง

## เครื่องที่ใช้บิน

ก่อนปิดกิจการลง ได้ใช้เครื่องบินประเภท SAAB 340B plus (SF34) ความจุที่นั่งโดยสาร 34 ที่นั่ง จำนวน 6 ลำ (HS-GBC, HS-GBD, HS-GBE, HS-GBF, HS-GBG, HS-GBH)

อดีตเคยใช้เครื่องของ เซสน่า 208B คาราวาน จุผู้โดยสารได้เที่ยวละ 12 คน รวมนักบินเป็น 14 คน จำนวน 2 ลำ เครื่องบินเซสน่า 208B แกรนด์ คาราแวน เป็นเครื่องบินที่มีชื่อเสียงในการใช้บินเพื่อชมทิวทัศน์ทางอากาศ และใช้ในการเดินทางเข้าสู่เมืองเล็ก ซึ่งได้รับความนิยมอย่างสูงในต่างประเทศ ดังนั้นนกมินิจึงเลือกใช้เครื่องบินรุ่นนี้ในการให้บริการ และจากประวัติความปลอดภัยของอากาศยานดังกล่าวและเครื่องยนต์ของ แพรท แอนด์ วิทนีย์ จึงทำให้เซสน่าแกรนด์ คาราวาน เป็นอากาศยานที่เหมาะสมสำหรับภารกิจ การเดินทางเชื่อมต่อเมืองเล็กภายในประเทศด้วยรูปแบบการบินที่มีความสูงของเพดานบินไม่มาก และผู้โดยสารสามารถชมทิวทัศน์ที่ไม่สามารถเห็นได้ด้วยการเดินทางแบบอื่น

## เส้นทางที่เคยให้บริการในอดีต
*  **[[ประเทศไทย]]**
** **[[กรุงเทพมหานคร]]** - ท่าอากาศยานดอนเมือง  **ฐานการบินหลัก**
** **[[เชียงใหม่]]** - ท่าอากาศยานเชียงใหม่ **ฐานการบินรอง**
** **[[แม่ฮ่องสอน]]** - ท่าอากาศยานแม่ฮ่องสอน 
** **[[แม่สอด]]** - ท่าอากาศยานแม่สอด 
** **[[น่าน]]** - ท่าอากาศยานน่าน 
** **[[แพร่]]** - ท่าอากาศยานแพร่ 
** **[[เลย]]** - ท่าอากาศยานเลย 
** **[[ระนอง]]** - ท่าอากาศยานระนอง 
** **[[ร้อยเอ็ด]]** - ท่าอากาศยานร้อยเอ็ด 
** **[[บุรีรัมย์]]** - ท่าอากาศยานบุรีรัมย์ 
** **[[หัวหิน]]** - ท่าอากาศยานหัวหิน 
** **[[อุดรธานี]]** - ท่าอากาศยานนานาชาติอุดรธานี
** **[[สุรินทร์]]** - ท่าอากาศยานสุรินทร์ภักดี 
** **[[อุบลราชธานี]]** - ท่าอากาศยานนานาชาติอุบลราชธานี

*  **[[พม่า]]**
** **[[ย่างกุ้ง]] - [[ท่าอากาศยานนานาชาติย่างกุ้ง]]  
** **มะละแหม่ง - ท่าอากาศยานมะละแหม่ง

## บริการพิเศษ
* เปิดบริการเช่าเครื่องบิน เช่าบินไปยังทั่วประเทศไทย หรือ ประเทศในเอเชียตะวันออกเฉียงใต้ได้ทุกที่
* วงเงินประกันอุบัติภัย 500 ล้านบาท 

## อุบัติการณ์
* วันที่ 6 ตุลาคม พ.ศ. 2556 เครื่องบินซาบ 340บี ของนกมินิ/เอสจีเอแอร์ไลน์ ทะเบียน HS-GBG เที่ยวบินที่ DD8610 (ทำการบินแทนนกแอร์) เส้นทางเชียงใหม่ไปยังอุดรธานี เมื่อมาถึงท่าอากาศยานอุดรธานีเกิดลื่นไถลตกทางขับ (แท็กซี่เวย์) เนื่องจากระบบบังคับล้อมีปัญหา ทั้งนี้ไม่มีรายงานผู้ได้รับบาดเจ็บ และท่าอากาศยานยังคงเปิดทำการได้ตามปกติเนื่องจากไม่ได้มีการกีดขวางรันเวย์แต่อย่างใด

## อ้างอิง

## ดูเพิ่ม
* เว็บไซต์นกมินิ  

นกมินิ
หมวดหมู่:บริษัทไทยที่ก่อตั้งในปี พ.ศ. 2544
หมวดหมู่:สายการบินที่ก่อตั้งในปี พ.ศ. 2544